Last Post Nature Reserve - 08 Oct 2016 (Local News)
Die dag se weer was winderig en koud tot en met so 10:00 se kant, wat gemaak het dat die voëls tot laat nog besig was met hul geroep en soek na kos. Die area is baie droog en reën is dringend nodig daar en so ook die res van ons gebied. Dit het natuurlik 'n invloed gehad op die spesiale spesies wat gesien is en ook die wat nie gesien is nie.
Die doel van die dag was om die Oranjevlerkmelba(Orange-winged Pytilia) te kry wat seker een van die moeilikste spesies is om te sien in Suid-Afrika. Die outjie was laas in April 2009 by Last Post gesien deur Koos Du Plessis. Ek, Jody en Rowan het die ekspidisie aangepak met 'n gemiddelde verwagting om hom te kry.
Interressante habitat en omgewing wat deur hierdie spesie verkies word. By Last Post is dit baie heuwelrig en jy is op die punt van die platorand wat veroorsaak dat jy 'n mengelmoes van habitatte kry. Dit is hoofsaaklik breëblaar boswêreld met goed ontwikkelde riverbos en groot klip koppies.
Met aankoms is ons gegroet deur 'n groep Swarthelmlaksmans(Retz's Helmeted-shrike) wat skaars is vir die omgewing. In terme van trekvoëls het ons maar min gesien en gehoor. Ons het wel 'n mooi Bruinarend(Wahlberg's Eagle) gesien.
Die Mocking Chat Lodge het sy naam gestand gedoen met 'n Dassievoël(Mocking Cliff Chat) paartije. Hier het ons verwoed begin soek vir die Oranjevlerkmelba(Orange-winged Pytilia). Al wat jy sien en hoor is Swartoogtiptolle(Darkcapped Bulbuls). Daar is honderde van hulle daar. Gelukkig was darem ook ander spesies en wat 'n verrassing om 'n groepie van seker 6 Grys Kapokvoëltjies(Grey Penduline-tit) te sien. Ons het die plek plat gery en van die spesies wat gesien is: Grysneushoringvoël(African Grey Hornbill), Geelborswille(Yellow-bellied Greenbul), Oranjeborsboslaksman(Orange-breasted Bush-shrike), Gewone Swartmees(Southern Black Tit), Geelborskleinjantjie(Yellow-breasted Apalis), Skerpbekheuningvoël(Brown-backed Honeybird), Gestreepte Visvanger(Striped Kingfisher), Kaalwangvalk(African Harrier-hawk), Baardwipstert(Bearded Scrub-robin), Withelmlaksman(White-crested Helmet-shrike), Kaapse Bosbontrokkie(Cape Batis), Konkoit(Gorgeous Bush-shrike), Blougrysvlieëvanger(Ashy Flycatcher), Waaierstertvlieëvanger(Grey-tit Flycatcher), Kortbeksuikerbekkie(Collared Sunbird), Luitinktinkie(Lazy Cisticola), Grootheuningwyser(Greater Honeyguide).
Die vraag is nogsteeds: Het ons hom gekry? Die antwoord: ... nee. Maar ons sal weer terugkeer as dit weer goed gereën het. 63 spesies is opgeteken vir die pentad. Dankie aan Henk Fourie wat ons elke keer toelaat om daar te beweeg. Ek vra dat julle hom sal ondersteun deur 'n aand of twee te gaan oorslaap in die wonderlike Mocking Chat Lodge. Wie weet, dalk word julle verras!
Images by Jody de Bruyn